Document ID: 32005D0610

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Αυγούστου 2005
για τη θέσπιση των κατηγοριών αντίδρασης στη φωτιά ορισμένων δομικών προϊόντων
[κοινοποιηθείσα υπό τον αριθμό Ε(2005) 2925]
(Κείμενο που παρουσιάζει ενδιαφέρον για τον ΕΟΧ)
(2005/610/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 20 παράγραφος 2,
Εκτιμώντας τα ακόλουθα:
(1)
Η οδηγία 89/106/ΕΟΚ προβλέπει ότι, για να συνεκτιμώνται τα διαφορετικά επίπεδα προστασίας για τα δομικά έργα σε εθνικό, περιφερειακό ή τοπικό επίπεδο, ίσως είναι αναγκαία η θέσπιση στα ερμηνευτικά έγγραφα κατηγοριών που θα αντιστοιχούν στην επίδοση των προϊόντων όσον αφορά κάθε βασική απαίτηση. Τα εν λόγω έγγραφα έχουν δημοσιευτεί ως «Ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ» (2).
(2)
Όσον αφορά τη βασική απαίτηση της ασφάλειας σε περίπτωση πυρκαγιάς, στο ερμηνευτικό έγγραφο αριθ. 2 καταγράφεται μια σειρά αλληλένδετων μέτρων που από κοινού καθορίζουν τη στρατηγική πυροπροστασίας η οποία πρέπει να εφαρμοστεί με διαφόρους τρόπους στα κράτη μέλη.
(3)
Στο ερμηνευτικό έγγραφο αριθ. 2, ως ένα από τα μέτρα αυτά, εντοπίζεται ο περιορισμός της εκδήλωσης πυρκαγιάς καθώς και της εξάπλωσης φωτιάς και καπνού σε μια δεδομένη περιοχή με περιορισμό της συμβολής των δομικών προϊόντων στην πλήρη ανάπτυξη πυρκαγιάς.
(4)
Ο βαθμός περιορισμού μπορεί να εκφραστεί μόνο με διαφορετικούς βαθμούς αντίδρασης των προϊόντων απέναντι στη φωτιά κατά την τελική του χρήση.
(5)
Βάσει εναρμονισμένης λύσης, θεσπίστηκε σύστημα κατηγοριών στην απόφαση 2000/147/ΕΚ της Επιτροπής, της 8ης Φεβρουαρίου 2000, περί εφαρμογής της οδηγίας 89/106/ΕΟΚ του Συμβουλίου αναφορικά με την ταξινόμηση των δομικών προϊόντων ανάλογα με τη συμπεριφορά τους απέναντι στη φωτιά (3).
(6)
Στην περίπτωση ορισμένων δομικών προϊόντων είναι αναγκαίο να χρησιμοποιείται η ταξινόμηση που θεσπίζεται στην απόφαση 2000/147/ΕΚ.
(7)
Οι επιδόσεις πολλών δομικών προϊόντων ή/και υλικών όσον αφορά την αντίδρασή τους στη φωτιά, στα πλαίσια της ταξινόμησης που προβλέπεται στην απόφαση 2000/147/ΕΚ, είναι καθιερωμένες και επαρκώς γνωστές στους φορείς ρύθμισης θεμάτων πυρασφάλειας των κρατών μελών, έτσι ώστε να μην απαιτούνται δοκιμές για το εν λόγω χαρακτηριστικό επιδόσεων.
(8)
Τα προϊόντα εξετάστηκαν σε σχέση με την τελική τους χρήση, όταν χρειάστηκε.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τεχνικών και οικοδομικών έργων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα ορίζονται τα προϊόντα ή/και τα υλικά τα οποία ικανοποιούν όλες τις απαιτήσεις του χαρακτηριστικού επιδόσεων «αντίδραση στη φωτιά» χωρίς να απαιτούνται περαιτέρω δοκιμές.
Άρθρο 2
Στο παράρτημα της παρούσας απόφασης παρατίθενται οι ειδικές κατηγορίες που πρέπει να εφαρμόζονται σε διαφορετικά δομικά προϊόντα ή/και υλικά, στο πλαίσιο της ταξινόμησης όσον αφορά την αντίδραση στη φωτιά που εγκρίθηκε στην απόφαση 2000/147/ΕΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 9 Αυγούστου 2005.

Labels: 1
20
7
3
0